**Informatīvais ziņojums**

**par pasākumiem Krievijas ekonomisko sankciju negatīvo seku mazināšanai**

RĪGA

2014.gada oktobris

**Ievads**

Atbilstoši Krievijas Federācijas valdības 2014.gada 7.augusta lēmumam Krievija ieviesa pilnīgu embargo lauksaimniecības produktiem, izejvielām un pārtikas precēm (liellopu gaļai, cūkgaļai, augļiem, dārzeņiem, mājputniem, zivīm, sieram, pienam un piena produktiem) no ES, ASV, Austrālijas, Kanādas un Norvēģijas uz vienu gadu.

Papildus, Krievijā šā gada 21.oktobrī stājās spēkā importa aizlieguma paplašinājums, aizliedzot ievest no Eiropas Savienības (ES) liellopa gaļas subproduktus un putnu taukus. Saskaņā ar statistikas datiem Latvija 2014.gadā uz Krieviju neeksportēja ne liellopu gaļas subproduktus (ietilpst 0206 grupā – dzīvnieku subprodukti), ne putnu taukus (ietilpst grupā 0209 – cūku un mājputnu tauki). Tādējādi tieša ietekme šim aizliegumam uz Latvijas ražotājiem nav, vienlaikus jāņem vērā, ka var pieaugt iekšējā konkurence Eiropas tirgū.

Lai nodrošinātu aktuālās informācijas par Krievijas ieviestā importa aizlieguma ietekmi uz skartajām nozarēm – lauksaimniecības un pārtikas pārstrādes, kā arī transporta sektoriem, Ekonomikas ministrija š.g.23.oktobrī organizēja sanāksmi ar nozaru, kā arī atbildīgo institūciju pārstāvjiem, lai pārrunātu situācijas izmaiņas, kopš š.g.30.septembra, kā arī diskutētu par Ministru kabineta, kopš š.g. augusta, atbalstīto pasākumu ieviešanas gaitu.

**Saturs**

[1. Krievijas importa embargo ietekme 3](#_Toc401922303)

[2. Atbalsta pasākumi Krievijas sankciju skartajiem uzņēmumiem 6](#_Toc401922304)

[2.1. Atbalsts lauksaimniecības, zivsaimniecības un pārtikas produktu ražotājiem 6](#_Toc401922305)

[2.2. Atbalsts tranzīta un loģistikas nozares komersantiem 7](#_Toc401922306)

[2.3. Atbalsts likviditātes problēmu risināšanai 8](#_Toc401922307)

[2.4. Eksporta tirgu pārorientācija 9](#_Toc401922308)

# Krievijas importa embargo ietekme

Preces kuras iekļautas Krievijas importa embargo sarakstā 2013.gadā sastādīja 4,5% no Latvijas kopēja preču eksporta, jeb 0,2% līmenī no Latvijas IKP. Savukārt 2014.gada astoņos mēnešos Krievijas importa embargo sarakstā iekļauto preču īpatsvars kopējā Latvijas eksportā uz Krieviju sasniedza 7,2%. Īpatsvara pieaugums lielā mērā bija saistīts ar straujo šo preču eksporta kāpumu 2013.gada nogalē. Savukārt šogad jau no gada sākuma Krievijas importa embargo sarakstā iekļauto preču eksporta apjomi samazinājās, ko lielā mērā noteica ekonomiskās situācijas pasliktināšanās Krievijā. Kā jau bija gaidāms, tad augustā Krievijas importa embargo sarakstā iekļauto preču eksporta apjomi bija caurmērā 20-25% līmenī no jūlija eksporta apjoma uz Krieviju. Vienlaikus jāatzīmē, ka augustā sankcijām pakļauto preču grupu eksporta apjomi saruka visos Latvijas eksporta tirgos – ne tikai Krievijā, bet arī Lietuvā, Igaunijā, pārējās ES dalībvalstīs, kā arī trešajās valstīs.

Latvijas uzņēmēju kopējā uz Krieviju eksportēto preču vērtība 2013.gadā – 1 014, 96 milj. eiro, 2014.gada sešos mēnešos – 423,57 milj. eiro, t.sk. Latvijas izcelsmes eksportēto preču vērtība 2013.gadā – 423,98 milj. eiro, 2014.gada sešos mēnešos – 195,39 milj. eiro. Savukārt Latvijas uzņēmumu Latvijas izcelsmes preču/produktu eksports uz Krieviju, kam ir uzlikts embargo, 2013.gadā bija 31,22 milj. euro un 2014.gada sešos mēnešos – 23,91 milj. euro, kas ir 7,4% no Latvijas izcelsmes eksportēto preču vērtības 2013.gadā un 12,2% – 2014.gada sešos mēnešos.

2014.gada sešos mēnešos, salīdzinot ar 2013.gadu, samazinājies to Latvijas uzņēmumu skaits, kas uz Krieviju eksportēja Latvijas izcelsmes lauksaimniecības (dārzeņu, augļu), piena, zivsaimniecības un gaļas produktus, kā arī samazinājusies eksporta vērtība. 2013.gadā uz Krieviju eksportēja 38 Latvijas uzņēmumi un kopējā deklarētā eksporta vērtība bija 31,22 milj. EUR, bet 2014.gada sešos mēnešos eksportu veica jau tikai 23 uzņēmumi un kopējā deklarētā eksporta vērtība bija 23,91 milj EUR. Jāatzīmē, ka no kopējās deklarētās eksporta vērtības (23,91 milj. EUR) 86,8 % (20,76 milj.EUR) ir diviem nodokļu maksātājiem. Vēl četri nodokļu maksātāji nodrošināja 9,4 % no kopējā deklarētās eksporta vērtības[[1]](#footnote-1).

Eksporta rādītāji

Neskatoties uz to, ka kopējā eksporta vērtība uz Krieviju zivsaimniecības un lauksaimniecības produktiem (KN 01 -24 grupu ietvaros) ar norādi par Latvijas izcelsmi šī gada deviņos mēnešos pret tādu paša laika periodu iepriekšējā gadā ir pieaugusi par 32,2 %, praktiski visos sektoros ir vērojams eksporta vērtības samazinājums.

Jāizceļ piena un piena produktu (KN 04) sektors, kas vērtības ziņā bija eksportētākie produkti, bet š.g. septembrī, salīdzinot ar jūliju, piena un piena produktu eksports uz Krieviju ir apstājies.

Līdzīga situācija septembrī ir arī ar pārējām embargo skartajām produktu grupām - gaļu un gaļas subproduktiem (KN 02), zivīm (KN 03), dārzeņiem (KN 07) un augļiem (KN 08), kā arī izstrādājumiem no cūkgaļas un liellopu gaļas (KN 1601). Arī šo produktu eksports septembrī uz Krieviju nav noticis.

Būtisks eksporta vērtības kritums ir vērojams arī tādiem produktiem, kurus tiešā veidā neskar Krievijas ieviestais embargo. Šie produkti ir gaļas un zivju izstrādājumi (t.sk. zivju konservi) (KN 16) -8,6 %, bezalkoholiskie un alkoholiskie dzērieni (KN 21) -12,4 %, pārtikas rūpniecības atliekas (KN 23) -20,5 % un augļu un dārzeņu konservi (KN 20) -33%.

Jāatzīmē, ka 2014.gada pirmajos deviņos mēnešos, salīdzinājumā ar 2013.gadu, visstraujākais eksporta vērtības kāpums bija vērojams dekoratīviem augiem un grieztiem ziediem (KN 06) +237,3 %, miltu izstrādājumiem (KN 19) +120,7 %, kakao izstrādājumiem (KN 18) +95,3% un jauktiem pārtikas produktiem (KN 21) +33,4 %.

**Ietekme uz embargo skartajām tautsaimniecības nozarēm**

***Piena nozare***

Piena nozare no Krievijas embargo cieš visvairāk - piena produkti, it īpaši siers, aizņēma lielāko daļu aizliegumam pakļauto Latvijas produktu eksportā. Situācija piena nozarē kopš embargo ieviešanas ir būtiski pasliktinājusies, daudzos gadījumos tā ir kritiska.

Zemkopības ministrija, balstoties uz piena kvotu sistēmā apstiprināto piena pircēju uzņēmumu iesūtītajiem datiem par piena iepirkuma cenām septembrī un oktobra pirmajā dekādē, vērtē, ka šobrīd piena iepirkuma cena ir samazinājusies jau par 25 %, salīdzinot ar cenu jūlijā, kas bija 293,2 EUR/t. Bez tam, piena pircēju sniegtie dati ļauj secināt, ka cenas samazinājuma apmēru praktiski neietekmē saimniecības lielums, kā arī tas, vai saimniecība pienu pārdod uzņēmumam, kas ražoja produktus Krievijas tirgum, vai vietējas/reģionālas darbības mēroga uzņēmumam. Būtiski pazeminājušās arī piena produktu tirgus cenas tiem uzņēmumiem, kuri eksportēja piena produktus uz Krieviju. Piemēram, kā liecina šo uzņēmumu sniegtā informācija, vājpiena pulverim cena pazeminājusies līdz 35 %, sieriem līdz 20 %, sviestam līdz 19 %.

***Cūkgaļas nozare***

Cūkgaļas nozarē Latvijā saasinās situācija, jo Krievijas embargo netiešā ietekme šobrīd pastiprina Āfrikas cūku mēra dēļ noteikto gaļas aprites ierobežojumu radītās problēmas. Pēdējo četru nedēļu laikā, no 34. līdz 41.nedēļai (no septembra vidus līdz oktobra vidum) E klases liemeņiem cūkgaļas vidējā iepirkuma cena Latvijā pazeminājusies par 16%, noslīdot līdz 148,4 EUR/100 kg. Tā kā no pieejamiem informācijas avotiem cenas samazinājums vērojams arī citās dalībvalstīs, Zemkopības ministrija secina, ka šo tendenci veicina arī Krievijas embargo cūkgaļas izstrādājumiem (desām utml.), jo eksporta tirgus zaudēšanas rezultātā tiek pārstrādāti mazāki gaļas daudzumi, kas savukārt palielina svaigas, atdzesētas un saldētas cūkgaļas piedāvājumu ES iekšējā tirgū. Pašreizējais cūkgaļas iepirkuma cenas līmenis nesedz ražošanas pašizmaksu, tādēļ cūkaudzētājiem rodas ievērojamas rentabilitātes problēmas un citi finansiālie sarežģījumi.

***Augļu un dārzeņu nozare***

Lai arī Latvija nav starp lielākajiem augļu un dārzeņu ražotājiem un eksportētājiem, tomēr Latvijas mērogā tā ir svarīga lauksaimniecības nozare. Kopumā nozare Krievijas sankciju ietekmē ir cietusi tieši tirgus piedāvājuma straujā pieauguma un citu valstu produkcijas importa būtiskas palielināšanās ietekmē.

Vidēji dārzeņu sektorā cena samazinājusies par 30% - 50% atkarībā no produkta, piemēram, tomātu cena laikā no jūlija līdz septembrim šogad bija samazinājusies par 29 %, savukārt burkānu cena – par 49%. Tiek prognozēts, ka apmēram 30-40 % no visām dārzeņu platībām netiks novāktas.

***Graudkopības nozare***

Arī Latvijas graudkopības nozare ķēdes reakcijas rezultātā saskaras ar tirgus problēmām, jo samazinoties piena ražošanas un cūkgaļas ražošanas apjomiem, samazinās pieprasījums pēc lopbarības graudiem. Laikā no jūlija līdz septembrim šogad kviešu cena samazinājusies par 20 % - 21 %, noslīdot līdz 155,46 EUR/t pārtikas kviešiem un līdz 131,32 EUR/t lopbarības kviešiem.Vienlaikus, iezīmējas problēmas miežu tirgū, kur cenas pazeminājums sasniedz vidēji 15 %, bet dažviet pat 21 %. Oktobra sākumā vidējā cena miežiem bija 115 EUR/t.

***Situācijas novērtējums tranzīta un loģistikas sektorā***

Saskaņā ar Satiksmes ministrijas novērtējumu, attiecību ar Krieviju pasliktināšanās gadījumā pastāv risks zaudēt eksporta pakalpojumu apjomu tuvu pie 1 mld EUR. Tas tieši skartu dzelzceļa nozari, ostu terminālus, autopārvadātājus, maģistrālo naftas un naftas produktu cauruļvadu jomu, kā arī pakalpojumu sniedzējus.

Krievijas ieviestā embargo atsevišķiem lauksaimniecības produktiem sekas izjūt auto pārvadātāji Latvijā, jo īpaši mazās autopārvadātāju kompānijas ar salīdzinoši mazu autoparku. Satiksmes ministrijas Autosatiksmes departaments ir saņēmis informāciju no nozares asociācijām un šobrīd apkopo informāciju Eiropas Komisijai par Krievijas importa aizlieguma ietekmi. Analizējot nozares asociāciju iesniegto informāciju, var secināt, ka Latvijas lielās autopārvadātāju kompānijas nosaka nepamatoti zemas pārvadājumu cenas un mazie nozares uzņēmumi nespēj vienlīdzīgi konkurēt. Sakarā ar Krievijas Federācijas noteiktajām sankcijām, Latvijas refrižeratoru autoparkam liegti 12.4% pārvadājumu no kopējiem uz Krieviju veiktajiem 111011 pārvadājumiem, kas sastāda 13765 pārvadājumus. Naudas izteiksmē netiks saņemti ~20 647 500 EUR, pēc asociācijas „Latvijas Auto” rīcībā esošās informācijas autotransporta uzņēmumu līzinga maksājumi veido 34% no starptautiskā komercpārvadājumu frakta cenas, līdz ar to uzņēmējiem būs jākompensē zaudējumi no saviem līdzekļiem, kas veido ~ 7 020 150 EUR.

Šobrīd Latvijas ostu kravu apgrozījuma statistika nenorāda uz nopietnu Krievijas ekonomisko sankciju ietekmi. Latvijas ostās šī gada 9 mēnešos ir vērojam 3.9% kravu apgrozījuma pieaugums. Bet, ja analizē atsevišķas ostas, tad Ventspils ostā kravu apgrozījumam ir vērojams būtisks kritums -8.7%. Līdz ar Krievijas ekonomisko sankciju ieviešanu Ventspils brīvostā ir būtiski samazinājies pārkrauto ogļu un naftas produktu apjoms pēdējos trīs mēnešos. Ventspils brīvosta līdz gada beigām prognozē ogļu apjoma kritumu līdz 1.5 milj.tonnām. Ventspils brīvosta ir aprēķinājusi, ka brīvostas zaudējumi rēķināmi apmēram 500 tūkstošu eiro apmērā mēnesī. Rīgas brīvostā šī gada 9 mēnešos ir vērojams kravu pieaugums par 13.8%, salīdzinot ar analogu periodu pērn. Un Liepājas ostā šī gada 9 mēnešos ir vērojams 7.1% kravu pieaugums, salīdzinot ar pagājušā gada 9 mēnešiem.

VAS„ Latvijas Dzelzceļa” kravu pārvadājumi vēl ir ar 2.5% kravu pieaugumu, bet atsevišķās kategorijās pēdējos mēnešos ir vērojams būtisks kravu kritums. Par 36.5% ir samazinājušies sauszemes tranzīta pārvadājumi un par 5% samazinājies kravu imports dzelzceļa pārvadājumos. Prognozējot kopējos šī gada rādītājus, pieļaujam, ka dzelzceļa pārvadājumu sektorā un atsevišķu brīvostu kravu apgrozījumā būs vērojams būtisks kravu kritums.

2014.gada 8.oktobra Transporta, telekomunikāciju un enerģētikas Ministru padomes sanāksmē SM valsts sekretārs uzrunāja klātesošos un transporta komisāru, kur pauda Latvijas nostāju Krievijas sankciju jautājumā.

# Atbalsta pasākumi Krievijas sankciju skartajiem uzņēmumiem

## Atbalsts lauksaimniecības, zivsaimniecības un pārtikas produktu ražotājiem

 Š.g. 2.oktobrī laikrakstā Latvijas Vēstnesis publicēti grozījumi Ministru kabineta 2009.gada 7.jūlija noteikumos Nr.746 „Lauksaimniecības un lauku attīstības kredītu garantēšanas kārtība”, kas paredz palielināt kredītgarantiju apjomu lauksaimniekiem līdz 1 milj. EUR.

Pēc Lauku attīstības fonda sniegtās informācijas oktobrī ir piešķirtas garantijas vienam primārās lauksaimniecības produkcijas ražotājam un izdarīti grozījumi četros jau noslēgtajos līgumos par garantiju piešķiršanu.

* + Grozījumi Ministru kabineta 2014.gada 13.maija noteikumos Nr.243 „Noteikumi par valsts un Eiropas Savienības atbalsta piešķiršanu investīciju veicināšanai lauksaimniecībā” paredz arī lielajiem uzņēmumiem, kurus skāris Krievijas embargo, kredītu procentu daļēju dzēšanu.

Uz kredītu procentu daļēju dzēšanu ir pieteikušies 11 piena un gaļas pārstrādes uzņēmumi un 7 uzņēmumi, kas nodarbojas ar zvejniecību un zvejas produktu apstrādi. Visu minēto uzņēmumu produkcija ir iekļauta Krievijas Federācijas ekonomisko sankciju pret Latvijas Republiku importa aizlieguma sarakstā.

* + Lauku atbalsta dienests ir veicis avansa izmaksas atdalītajam pārejas posma valsts atbalstam par pienu, par liellopiem, par nokautiem vai eksportētiem liellopiem, par platībām un par laukaugu platībām. Savukārt oktobrī - avansa maksājumu izmaksa vienotajam platības maksājumam, bet decembrī - īpašā atbalsta pienam izmaksas un visu maksājumu gala summu izmaksas.
	+ 2014.gada 29.septembrī Eiropas Komisija pieņēma lēmumu īstenot turpmākus pagaidu ārkārtas atbalsta pasākumus konkrētu augļu un dārzeņu ražotājiem. Katrai dalībvalstij ir piešķirts noteikts augļu un dārzeņu apjoms tonnās, kura ietvaros var īstenot ārkārtas pasākumus (Latvijai – 3000 t). Atbalsts tiek paredzēts šādiem pasākumiem: izņemšana no tirgus bezmaksas izplatīšanai vai izplatīšanai citiem galamērķiem, ražas nenovākšanai vai ražas priekšlaicīgai novākšanai.

2014.gada 7.oktobrī MK sēdē tika pieņemti grozījumi Ministru kabineta 2011.gada 21.jūnija noteikumos Nr.453 "Noteikumi par augļu un dārzeņu ražotāju organizāciju atzīšanu, to darbības nosacījumiem un kontroli, kā arī kārtību, kādā piešķir, administrē un uzrauga Eiropas Savienības atbalstu augļu un dārzeņu ražotāju organizācijām". Pašreiz LAD tiek iesniegti pirmie pieteikumi.

* + Atbilstoši Ministru kabineta 2014.gada 26.augusta noteikumiem Nr.511 „Valsts atbalsta piešķiršanas kārtība piena šķirņu slaucamo govju produktivitātes datu izvērtēšanai”, lai saglabātu ģenētiski augstvērtīgu ganāmpulku ciltskodola dzīvniekus un ganāmpulka īpašniekiem mazinātu finansiālo slogu, septembrī ir izmaksāts ciltsdarba maksājums avansa veidā.
	+ Atbilstoši Ministru kabineta š.g.26.augusta uzdevumam, Zemkopības ministrija ir sagatavojusi un iesniegs izskatīšanai Ministru kabineta 2014.gada 28.oktobra sēdē informatīvo ziņojumu „Par zaudējumiem piena nozarē”.
	+ 2014.gada 4.septembrī EK pieņēma lēmumu pagarināt intervenci sviestam un vājpiena pulverim līdz 2014.gada 31.decembrim. Tomēr jāņem vērā, ka intervences iepirkumam par fiksēto cenu ir noteikti griesti: sviestam – 30 000 tonnas un vājpiena pulverim – 109 000 tonnas. Intervences iepirkuma cena sviestam ir 221,75 EUR/100 kg un vājpiena pulverim – 169,80 EUR/100 kg. Šobrīd neviens no Latvijas piena ražošanas uzņēmumiem šādu iespēju nav izmantojis.
	+ 2014.gada 4.septembrī EK pieņēma lēmumu atvērt privāto uzglabāšanu sviestam, vājpiena pulverim un sieram. Jāatzīmē, ka pēc Latvijas īpaša lūguma, Eiropas Komisija privātās uzglabāšanas atbalsttiesīgo produktu sarakstā iekļāva arī saldētu biezpienu. Atbalstu siera privātai uzglabāšanai veido fiksētā daļa 15,57 EUR/t un mainīgā daļa 0,40 EUR/t/dienā. Uzglabāšanas periods, par ko pienākas atbalsts, var būt no 60 dienām līdz 210 dienām. Pavisam atbalsts varēja tiks piešķirts par 155 000 tonnām siera (t.sk. saldēta biezpiena). Diemžēl š.g. 23.septembrī Eiropas Komisija pārtrauca pieteikšanos siera privātās uzglabāšanas atbalstam, pamatojoties uz aizdomām par nepamatotiem iesniegumiem dalībvalstīs, kuru siera eksportam uz Krieviju nebija būtiskas nozīmes un bažām par atbalsta līdzekļu neatbilstošu izlietojumu embargo radīto seku mazināšanas kontekstā. Par siera daudzumiem, kas tika pieteikti privātai uzglabāšanai (tai skaitā Latvijā 30 tonnas siera) līdz 23.septembrim, atbalsts tiks izmaksāts.

Atbalstu sviesta privātai uzglabāšanai veido fiksētā daļa 18,93 EUR/t un mainīgā daļa 0,28 EUR/t/dienā. Uzglabāšanas periods, par ko pienākas atbalsts, var būt no 90 dienām līdz 210 dienām.

Atbalstu vājpiena pulvera privātai uzglabāšanai veido fiksētā daļa 8,86 EUR/t un mainīgā daļa 0,16 EUR/t/dienā. Uzglabāšanas periods, par ko pienākas atbalsts, var būt no 90 dienām līdz 210 dienām.

Ar mērķi ieviest minētos privātās uzglabāšanas atbalsta nosacījumus Latvijā, š.g. 27.augustā Ministru kabinetā tika pieņemti grozījumi Ministru kabineta 2011.gada 25.janvāra noteikumos Nr.74 “Kārtība, kādā tiek administrēti un uzraudzīti tirgus intervences pasākumi augkopības un lopkopības produktu tirgū”. **Taču šobrīd EK pasākumu ir slēgusi un jauni pieteikumi vairs netiek pieņemti.**

* + Š.g. 18.septembrī Latvijā viesojās ES Lauksaimniecības un lauku attīstības komisārs D.Čiološs. Tikšanās laikā tika sagatavots un komisāram iesniegts kopējs Latvijas, Lietuvas, Polijas, Igaunijas un Somijas dokuments – “Kopējs Latvijas, Lietuvas, Igaunijas, Polijas un Somijas pieprasījums Eiropas Komisijai, lai daļēji kompensētu Krievijas embargo radītos zaudējumus, kas radušies šo valstu piensaimniecības nozarēm”.

Par atbalstu piena nozarei Krievijas embargo ietekmē visvairāk cietušajās valstīs tika diskutēts arī š.g. 13.-14.oktobra ES Lauksaimniecības un zivsaimniecības ministru padomē. Latvija, Lietuva, Igaunija un Somija bija sagatavojušas dokumentu, kurā uzsvēra mērķētu un nekavējošu atbalsta pasākumu nozīmību situācijas risināšanai piena nozarē. Ņemot vērā, ka vairums dalībvalstu izrādīja solidaritāti 3 Baltijas valstīm un Somijai to grūtās situācijas piensaimniecības sektorā dēļ, tika secināts, ka ir saņemts politiskais signāls Komisijai strādāt pie attiecīgajiem deleģēto aktu priekšlikumiem.

## Atbalsts tranzīta un loģistikas nozares komersantiem

* + Grozījumi „Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā”, kas paredz atcelt transportlīdzekļu ekspluatācijas nodokli transportlīdzekļiem ar pilnu masu virs 3500 kg, bet mazāku par 12000 kg, tika atbalstīti MK 2014.gada 2.septembra sēdē, tomēr ar piebildi, ka likumprojekts stājas spēkā tikai gadījumā, ja no Eiropas Komisijas saņemta pozitīva atbilde. Turpinās diskusijas ar Eiropas Komisiju un pamatojošās informācijas sagatavošana, tomēr atbilde no Eiropas Komisijas vēl nav saņemta.
	+ 2014.gada 30.septembra Ministru kabineta sēdē pieņemti Finanšu ministrijas sagatavotie Ministru kabineta noteikumi muitas jomā- „Pagaidu uzglabāšanas noteikumi”, „Grozījumi Ministru kabineta 2010.gada 16.novembra noteikumos Nr.1048 „Noteikumi par vienkāršoto deklarēšanu un vietējo muitošanu, atzītā nosūtītāja un atzītā saņēmēja statusu, vienoto atļauju un atzītā komersanta sertifikātu””, „Muitas procedūras-tranzīts-piemērošanas kārtība”. Pieņemtie Ministru kabineta noteikumi atvieglo muitas procesu un noteikumi vairs nenosaka kā obligātu preču pagaidu uzglabāšanas vietas norobežošanu, nosaka, ka tiks samazināts preču loks, kuram aizliegts piemērot vienkāršoto deklarēšanu, kā arī saskaņā ar veiktajām izmaiņām būs iespējams operatīvāk noformēt TIR (starptautisko auto pārvadājumu) procedūras piemērošanu, efektīvāk izmantot komersantam pieejamos darbaspēka un finansiālos resursus, kā arī tiks samazināts administratīvais slogs.
	+ Saskaņā ar Ministru kabineta š.g. 30.septembra sēdes protokola (nr.51., 59.§ 3.punktu) Finanšu ministrija turpina diskusijas ar Satiksmes ministriju un nozares pārstāvjiem par tranzīta procedūras jautājumiem, par muitas lietām un akcīzes nodokļa piemērošanas normatīvajos aktos paredzēt regulējumu, kas atļauj apvienot visus muitas un akcīzes jomā iesniedzamos galvojumus zem viena nodrošinājuma – vienas kredītiestādes garantijas vai saistību izpildes apdrošināšanas polises veidā, par dažādu statusu noliktavu apvienošanu, par jautājumiem attiecībā uz fiskālā pārstāvja darbības uzlabošanu.

Šā gada 9.oktobrī Finanšu ministrija organizēja Konsultatīvās padomes muitas politikas jomā sēdi par tranzīta jautājumiem, kurā piedalījās tranzīta un loģistikas nozares uzņēmēju asociāciju pārstāvji. Izskatot jautājumu par priekšlikumu pilnveidot normatīvos aktus par muitas lietām, nosakot tajos kārtību un muitas iestāžu un uzņēmēju konkrētu rīcību, gadījumos, kad, piemērojot muitas procedūru – tranzīts, konstatētas neatbilstības starp preču pavaddokumentos sniegtajām ziņām un faktisko kravas saturu, sēdes dalībnieki pēc Valsts ieņēmumu dienesta Muitas pārvaldes sniegtās informācijas uzklausīšanas piekrita, ka veikt grozījumus normatīvajos aktos nav nepieciešams. Tika identificēti arī citi ar tranzīta procedūru saistīti jautājumi, kas tiks risināti ar Valsts ieņēmumu dienestu.

## Atbalsts likviditātes problēmu risināšanai

Sākot ar 2014.gada augustu, Valsts ieņēmumu dienests nodrošina atbalsta pasākumus nodokļu maksātājiem Krievijas ekonomisko sankciju negatīvo seku mazināšanai, piemēram uzņēmumiem, kurus tieši skāruši Krievijas Federācijas noteiktie importa ierobežojumi un uzņēmumiem, kurus Krievijas embargo skāris pastarpināti, piešķir:

1. nodokļu samaksas termiņa pagarinājumus saskaņā ar likuma “Par nodokļiem un nodevām” 24.pantu, kā arī
2. pārskata nodokļu maksātājiem aprēķinātos uzņēmumu ienākuma nodokļa avansa maksājumus saskaņā ar likuma „Par uzņēmumu ienākuma nodokli” 23.pantu.

Jāatzīmē, ka visi faktori ir savstarpēji cieši saistīti, iesniegumos nodokļu maksātāji norāda, ka politiskā situācija un sankcijas būtiski ietekmē komersantu naudas plūsmu un debitoru naudas plūsmu, izraisa preču un pakalpojumu cenu samazinājumu tirgū un komersantu ienākumu samazinājumu.

Laika periodā no 2014.gada 22.augusta līdz 2014.gada 22.oktobrim VID 18 nodokļu maksātājiem pārskatījis UIN avansu maksājumus, kuri iesniegumā kā pieprasījuma pamatojumu min Krievijas piemēroto preču embargo.

Laika periodā no 2014.gada 18.augusta līdz 2014.gada 22.oktobrim 27 nodokļu maksātāji VID ir iesnieguši 33 iesniegumus par nodokļu samaksas termiņa pagarinājuma piešķiršanu, kuri kā iemeslu nodokļu sadalīšanai termiņos min situāciju Krievijas tirgū un eksporta samazinājumu uz Krieviju. Šobrīd VID ir sagatavojis 19 pozitīvos lēmumus pēc vispārējā regulējuma un sadalījis nodokļu samaksu saskaņā ar likuma „Par nodokļiem un nodevām” 24.panta pirmās daļas 1.un 3.punktu, 6 iesniegumi ir atsaukti, 1 lēmuma pieņemšana ir atlikta līdz VID ģenerāldirektora lēmuma pieņemšanai audita lietā, 5 gadījumos atteikts sadalīt termiņos nodokļu samaksu, 4 iesniegumi ir izskatīšanas procesā. Atteikumu iemesli – nodokļu maksātāju nodokļu parādi, iepriekš piešķirto termiņa pagarinājumu grafiku neievērošana, nodokļu un informatīvo deklarāciju iesniegšanas termiņu neievērošana, kā arī sakarā ar nodokļu maksātāju neizrādīto vēlmi sadarboties ar VID (nodokļu maksātāji neiesniedza pieprasītos dokumentus).

Jāatzīmē, ka pēc š.g.1.oktobra, kad spēkā stājās grozījumi likumā „Par nodokļiem un nodevām”, saskaņā ar kuriem ir iespēja pagarināt nodokļu samaksas termiņu nepiemērojot nokavējumu naudas, VID ir saņemti tikai divi iesniegumi. 23.oktobra sanāksmes EM laikā, puses vienojās, ka informācija par atbalsta iespējām tiks izplatīta arī caur lauku konsultāciju centriem, nozaru asociācijām, lai sasniegtu potenciālos interesentus.

Lai sniegtu atbalstu Latvijas komersantiem, kas nonākuši grūtībās, ir sagatavots Ministru kabineta noteikumu projekts atbalsta sniegšanai grūtībās nonākušu saimnieciskās darbības veicēju - mazo un vidējo komersantu un lauksaimniecības pakalpojumu kooperatīvo sabiedrību –glābšanai, restrukturizācijai un pārstrukturēšanai, ja tie var atgūt ekonomisko dzīvotspēju.

Plānots, ka glābšanas atbalstu un pagaidu restrukturizācijas atbalstu varēs saņemt arī tad, ja uzņēmums vēl nav nonācis grūtībās, taču saskaras ar akūtām likviditātes problēmām. Atbalsts tiks sniegts aizdevuma, garantijas formā, un pārstrukturēšanas atbalsta gadījumā – arī grantu formā. Lai nekropļotu tirgu, atbalsta saņemšanas laikā komersantam nebūs atļauts veikt paplašināšanos un palielināt saimnieciskās darbības veicēja jaudu.

Pirms Ministru kabineta noteikumu projekta virzīšanas apstiprināšanai valdībā, atbilstoši ES valsts atbalsta pamatnostādnēm „Pamatnostādnes par valsts atbalstu grūtībās nonākušu nefinanšu uzņēmumu glābšanai un pārstrukturēšanai”, sagatavotie atbalsta pasākumi ir jānotificē Eiropas Komisijai un jāsaņem saskaņojums. Tādējādi Ministru kabineta noteikumi varētu tikt iesniegti valdībai apstiprināšanai līdz š.g.decembra beigām, ja Eiropas Komisija neizvirzīs papildus jautājumus saskaņošanas ietvaros.

## Eksporta tirgu pārorientācija

Šā gada 14.oktobra MK sēdē tika atbalstīti Ekonomikas ministrijas sagatavotais noteikumu projekts "Grozījumi Ministru kabineta 2009.gada 17.jūnija noteikumos Nr.582 "Noteikumi par darbības programmas "Uzņēmējdarbība un inovācijas" papildinājuma 2.3.1.1.1.apakšaktivitātes "Ārējo tirgu apgūšana–ārējais mārketings" sesto un turpmākajām kārtām"" (MK sēdes protokols Nr.55, 44.§) un noteikumu projekts "Grozījumi Ministru kabineta 2010.gada 21.septembra noteikumos Nr.887 "Noteikumi par darbības programmas "Uzņēmējdarbība un inovācijas"" papildinājuma 2.3.1.1.aktivitātes "Ārējo tirgu apgūšana" 2.3.1.1.2.apakšaktivitāti "Ārējo tirgu apgūšana–nozaru starptautiskās konkurētspējas stiprināšana""" (MK sēdes protokols Nr.55, 45.§).

Eksporta tirgu apgūšanu paredzēts organizēt pamatojoties uz nozaru asociāciju un LIAA sadarbības līguma pamata, kura ietvaros nozaru asociācijas identificē prioritāros tirgus un tajos veicamās aktivitātes, piemēram tirdzniecības misijas, nozaru pārstāvji mērķa tirgū, dalība starptautiskās izstādēs u.c. un atbilstoši šīm asociāciju izvirzītajām prioritātēm LIAA nodrošina to īstenošanu. Būtisks elements ir asociāciju aktīva iesaiste ne tikai aktivitāšu definēšanā, bet līdzdalība visā procesā un īstenoto aktivitāšu rezultātu un kvalitātes novērtēšanā, kā arī nozares uzņēmumu iesaistīšanā aktivitāšu īstenošanā.

Uz š.g.23.oktobri jau ir noslēgti sadarbības līgumi ar Latvijas Pārtikas uzņēmumu federāciju un asociāciju „Latvijas Auto”, par sadarbību eksporta aktivitāšu īstenošanā, vienlaikus notiek līguma projektu saskaņošana arī ar pārējām darba devēju organizācijām.

Šobrīd, papildus jau iepriekš plānotajām aktivitātēm, ir identificētas 10 tirdzniecības misijas, kas tiks īstenotas līdz 2015.gada beigām, vairāk par 30 starptautiskām izstādēm, kurās tiks nodrošināta Latvijas uzņēmumu dalība nacionālajos stendos, 5 Latvijas dienu organizēšana.

Ir sagatavota iepirkuma dokumentācija „Piena pārstrādes nozares eksportspējas un eksporta tirgu novērtējums”, kas tiek skaņota ar nozari pārstāvošajām darba devēju organizācijām. Iepirkuma ietvaros tiks veikta padziļināta vēl neapgūto tirgu analīze un identificētas iespējamās produkcijas noieta nišas, kā arī analizēti Latvijas pārstrādes uzņēmumi un sagatavoti priekšlikumi gan eksportstpējas kāpināšanai, gan produkcijas pielāgošanai konkrētā tirgus prasībām. Tāpat ir identificēta nepieciešamība organizēt iepirkumus specifisku datu, produktu analīzes u.c. ieguvei no dažādām datu bāzēm.

Lai nodrošinātu Latvijas uzņēmēju pārstāvību 2015.gadā notiekošajā starptautiskajā izstādē „EXPO Milano” ir sagatavots aktivitāšu plāna projekts, kas tiks apspriests ar nozares pārstāvjiem š.g.7.novembrī organizētajā sanāksmē. Priekšlikumi paredz gan pastāvīgas ekspozīcijas izveidi Latvijas paviljonā, gan biznesa forumu, „Latvijas dienu”, „roadshow”, u.c. aktivitāšu organizēšanu izstādes norises laikā.

Intensīvākai ārējo tirgu apgūšanai, kā papildus identificētā aktivitāte ir ārējo tirgu apgūšanas organizēšana caur Klasteru programmu. Šobrīd tiek izstrādāti grozījumi Ministru kabineta2011.gada 11.oktobra noteikumos Nr.788, lai atbalstītu nozares uzņēmēju eksporta tirgus apgūšanas aktivitātes, kuras organizē nozares darba devēju organizācija.

Ministru prezidents L.Straujuma

Ekonomikas ministrs V.Dombrovskis

Iesniedzējs:

Ekonomikas ministrs V.Dombrovskis

Vīza:

Valsts sekretāra pienākumu izpildītājs,

valsts sekretāra vietnieks A.Liepiņš

24.10.2014 13:56

3550
Ilze Beināre, 67013151

Ilze.Beinare@em.gov.lv

1. Valsts ieņēmumu dienesta informācija. [↑](#footnote-ref-1)